
Euroopan parlamentin päätöslauselma EU:n strategiasta Atlantin aluetta varten

Euroopan parlamentti, joka
–
ottaa huomioon Euroopan unionin toiminnasta tehdyn sopimuksen 225 artiklan,

–
ottaa huomioon, että 14. kesäkuuta 2010 kokoontunut neuvosto kehotti komissiota laatimaan viimeistään vuoden 2011 kesäkuuhun mennessä EU:n strategian Atlantin aluetta varten,

–
ottaa huomioon komission käynnistämän julkisen kuulemisen, jolla pyritään EU:n strategian Atlantin aluetta varten laatiman tiedonannon julkaisemiseen, 

–
ottaa huomioon Itämeren aluetta koskevan EU:n strategian ja Tonavan aluetta koskevan EU:n strategian,

–
ottaa huomioon viidennessä yhteenkuuluvuutta koskevassa kertomuksessa hyväksytyt päätelmät,

–
ottaa huomioon työjärjestyksen 115 artiklan 5 kohdan ja 110 artiklan 2 kohdan,
A.
ottaa huomioon, että Euroopan unionista tehdyn sopimuksen 3 artiklassa ja Euroopan unionin toiminnasta tehdyn sopimuksen XVIII osaston otsakkeessa asetetaan alueellinen yhteenkuuluvuus yhdeksi Euroopan unionin tavoitteista, 

B.
ottaa huomioon, että viidellä EU:n jäsenvaltiolla eli Ranskalla, Irlannilla, Portugalilla, Espanjalla ja Yhdistyneellä kuningaskunnalla on rantaviivaa Atlantin alueella,

C.
katsoo, että Atlantin alueella on seuraavat erityispiirteet:

–
se on dynaaminen merialue (merirahdin, kalastuksen ja merestä saatavan energian jne. ansiosta);

–
se on alue, jonka haurasta ympäristöä on vaalittava ja johon ilmastonmuutos vaikuttaa (rannikkoseutujen eroosio ja äärimmäiset ilmasto-olosuhteet),

–
se on Euroopan unionin kannalta syrjäinen ja hankalien yhteyksien päässä oleva alue, jolla on vain harvoja merkittäviä kaupunkikeskuksia,  

D. 
katsoo, että nämä erityispiirteet ylittävät kansalliset rajat ja että niitä koskevat poliittiset vastaukset on löydettävä Euroopan tasolla,

E.
ottaa huomioon, että neuvosto pyysi kesäkuussa 2010 komissiota kehittämään kesäkuuhun 2011 mennessä strategian Atlantin aluetta varten ja että komission tiedonannon julkaisuajankohdaksi on kaavailtu vuotta 2011, 

1.
pyytää komissiota laatimaan mahdollisimman pian Atlantin aluetta varten integroidun EU-strategian, jossa käsitellään merellisiä ja alueellisia kysymyksiä;

2.
katsoo, että strategia olisi laadittava koheesiopolitiikan alueellisen yhteistyön tavoitteen (tavoite 3) mukaisesti ja sen olisi perustuttava yhtenäiseen toimialojen rajat ylittävään alueelliseen näkemykseen ja lisäksi siinä olisi pyrittävä sovittamaan tehokkaammin yhteen tietyn alueen eri hallintotasojen toimintalinjat keskittyen tärkeisiin asioihin; uskoo, että Euroopan alueellisella yhteistyöllä voidaan edistää laajalti Atlantin alueen integroitumisprosessia siten, että kansalaisyhteiskunta osallistuu suuremmassa määrin päätöksentekoprosesseihin ja konkreettisten toimenpiteiden toteuttamiseen;

3.
korostaa, että EU:n makroaluestrategioiden tärkeimmän hyödyn katsotaan tulevan monitasoisesta yhteistyöstä, koordinoinnista ja saatavilla olevan rahoituksen strategisen investoinnin tehostumisesta eikä niinkään lisäresurssien myöntämisestä; korostaa, että puheenjohtajavaltio Ruotsin päätelmissä ei esitetty uusia toimielimiä, uutta lainsäädäntöä tai uusia määrärahoja;

4.
edellyttää tämän strategian soveltamista kaikkiin Atlantin rannikolla sijaitseviin EU:n alueisiin, Makaronesian syrjäisimmät alueet mukaan lukien;

5.
uskoo, että tämän strategian ulkoista ulottuvuutta voidaan vahvistaa Atlantin alueiden geostrategisen aseman avulla etenkin merenkulun turvallisuuteen ja tutkimukseen ja kansainvälisiin kauppasuhteisiin liittyvillä aloilla; katsoo, että strategiassa on käsiteltävä myös kansainvälistä yhteistyötä ja kolmenvälistä yhteistyötä;

6.
usko, että tällä strategialla olisi huolehdittava tavoitteiden ja keinojen yhteensovittamisesta ja nivottava se tiiviisti EU 2020 -strategiaan ja vuoden 2013 jälkeistä aikaa koskevaan EU:n politiikkaan; muistuttaa tässä yhteydessä, että strategialla on tarkoitus parantaa EU-varojen käytön laatua eikä lisätä menoja;

7.
edellyttää strategian tiivistä liittämistä EU:n aluepolitiikkaan ja integroituun meripolitiikkaan ja katsoo, että sillä olisi tuotettava synergiaa muun EU-politiikan kanssa (Euroopan laajuiset liikenneverkot, yhteinen kalatalouspolitiikka, ilmastoa ja ympäristöä koskevat toimet, tutkimuksen ja kehittämisen puiteohjelma, energiapolitiikka jne.);

8.
pitää tämän strategian alueellista ulottuvuutta keskeisenä ja katsoo sen edistävän EU:n alueellista yhteistyötä; katsoo, että alueellisen ulottuvuuden yhteydessä on käsiteltävä erityisesti liikenne- ja energia-alan verkkojen perustamista ja niiden keskinäisiä yhteyksiä, merellisen energian kehittämistä, kaupunki- ja maaseutualueiden kehittämistä sekä maa- ja merialueiden yhteyksien ja merireittiyhteyksien tehostamista;
9.
toistaa, että on tärkeää kohentaa Atlantin alueen käytettävyyttä ja lisätä henkilöiden, tavaroiden ja palvelujen liikkuvuutta siellä sisämarkkinoiden ja koheesiopolitiikan tavoitteiden saavuttamiseksi etenkin kehittämällä lyhytkestoista laivausta ja merten valtateitä;

10.
muistuttaa, että merellinen ulottuvuus on tämän strategian ensisijainen tavoite etenkin merialueita koskevan lähestymistavan avulla;

11.
kiittää komissiota Atlantin alueen merireittien, kuten Gijónin ja Nantesin välisen merireitin, edistämisestä ja tukemisesta, joka on innovoiva tapa yleiseurooppalaisten liikenneverkkojen kohentamiseksi ja monipuolistamiseksi, kansainvälisiin kauppasuhteisiin vaikuttamiseksi, satamien taloudellisen toiminnan ja matkailun vahvistamiseksi ja hiilidioksidipäästöjen supistamisen edistämiseksi;

12.
katsoo, että tällä strategialla edistetään seuraavien yhteisten etujen mukaisten kysymysten ratkaisemista: merienergia, ympäristöasiat ja ilmastonmuutos, mukaan luettuina aluksista aiheutuvan meren pilaantumisen ehkäiseminen ja torjunta, liikenne ja käytettävyys, turvallisuus ja seuranta, tutkimus, innovointi, luova teollisuus, kulttuuri, vapaa-ajan toiminta ja matkailu, meripalvelut ja merialaa koskeva koulutus sekä kalatalous ja merenelävien käyttäminen ravinnoksi;
13.
katsoo, että tällä strategialla on kehitettävä synergiaa asiaan liittyvän EU:n politiikan ja kansallisen politiikan, alue- ja paikallispolitiikan kanssa ja että siksi on uudistettava monen tason hallinnointijärjestelmää, joka perustuu EU:n viranomaisten, kansallisten viranomaisten ja alue- ja paikallisviranomaisten tiiviimpään yhteistyöhön;
14.
toivoo, että tätä strategiaa toteutettaessa sovelletaan alhaalta ylöspäin suuntautuvaa lähestymistapaa, joka käynnistyy aluetasolla ja johon otetaan mukaan kaikki sidosryhmät; korostaa, että alue- ja paikallisviranomaiset jäsenvaltiot, Euroopan unioni, yksityiset sidosryhmät ja kansalaisyhteiskunnan järjestöt (mukaan luettuina alueiden väliset verkostot ja järjestöt) otetaan mukaan tämän strategian laatimiseen ja toteuttamiseen;

15.
korostaa, että tätä strategiaa koskevan yhteistyön olisi perustuttava ensisijaisesti kyseisten sidosryhmien tarpeisiin, ja katsoo siten, että poliittisia painopistealoja koskevat päätökset olisi tehtävä yhteisymmärryksessä;

16.
katsoo, että eurooppalainen alueellisen yhteistyön yhtymä (EAYY) saattaisi olla tehokas väline Atlantin aluetta varten luotua EU-strategiaa koskevan yhteistyön helpottamiseksi;

17.
katsoo, että tätä strategiaa olisi toteutettava vuodesta 2014 lähtien, että se olisi sovitettava yhteen monivuotisen rahoituskehyksen ja Euroopan tasolla määriteltävän toimintasuunnitelman kanssa ja että siihen olisi sisällytettävä jäsennettyjen toimenpiteiden luettelo;
18.
katsoo, että tämän strategian sisäisillä ja ulkoisilla ulottuvuuksilla on huolehdittava yhteisön nykyisten rahoitusvälineiden kohdentamisesta Atlantin alueelle yhteisten painopistealojen perusteella;

19.
kehottaa komissiota ja jäsenvaltioita laatimaan yksinkertaistetut säännöt tämän strategian toteuttamista ja siitä luontojaan aiheutuvan hallinnollisen rasituksen vähentämistä varten;

20.
kehottaa komissiota tiiviiseen yhteistyöhön Euroopan parlamentin kanssa, kun määritellään painopisteitä Atlantin aluetta koskevan EU:n strategian kehittämiseksi, ja pyytää komissiota tiedottamaan säännöllisesti siitä, miten strategian toteuttaminen on edennyt, ja kuulemaan sitä asiassa;

21.
ilmaisee mielipiteensä komission tiedonannosta erillisessä oma-aloitteisessa mietinnössä;

22.
kehottaa puhemiestä välittämään tämän päätöslauselman neuvostolle, komissiolle, alueiden komitealle ja muille asiaankuuluville toimielimille.

